นายกรัฐมนตรี ร่วมรณรงค์วันเมตตาปัญญาอ่อน และพบตัวแทนศิลปิน ที่ดำเนินงานกิจกรรมเพื่อสังคม พร้อมฝากให้ทำความเข้าใจยุทธศาสตร์ชาติและการปฏิรูปประเทศ
นายกรัฐมนตรี ร่วมรณรงค์วันเมตตาปัญญาอ่อน และพบตัวแทนศิลปิน ที่ดำเนินงานกิจกรรมเพื่อสังคม พร้อมฝากให้ทำความเข้าใจยุทธศาสตร์ชาติและการปฏิรูปประเทศ

ก่อนการประชุมคณะรัฐมนตรี มูลนิธิช่วยคนปัญญาอ่อนแห่งประเทศไทย ในพระบรมราชินูปถัมภ์ นำคณะและเด็กพิการทางสติปัญญา เข้าพบพลเอก ประยุทธ์ จันทร์โอชา นายกรัฐมนตรี เพื่อจำหน่ายดอกบานชื่น สัญลักษณ์ "วันเมตตาปัญญาอ่อน"  โดยนายกรัฐมนตรีมอบเงินสมทบทุนมูลนิธิ ส่วนข้อเสนอของมูลนิธิที่ให้รัฐบาลนำเงินจากกองทุนพัฒนาคนพิการมาช่วยการดำเนินงานของมูลนิธินั้น นายกรัฐมนตรี กล่าวว่าจะนำมาพิจารณาอีกครั้ง
 
สำนักงานคณะกรรมการพัฒนาระบบราชการ (ก.พ.ร.) นำคณะเข้าพบนายกรัฐมนตรี เพื่อจัดแสดงผลงานเรื่อง "การป้องกันควบคุมมะเร็งปากมดลูกแบบบูรณาการ" ที่ได้รับรางวัล หน่วยงานที่ดำเนินการด้านการให้บริการสาธารณะด้วยความเป็นมืออาชีพ โดยคณะมนตรีเศรษฐกิจและสังคมแห่งสหประชาชาติ  หรือ United Nations Public Service Awards 2018 ซึ่งเป็นวิธีการใช้น้ำส้มสายชูและการรักษาความผิดปกติของปากมดลูกก่อนที่จะเป็นมะเร็ง โดยการจี้เย็น (Visual Inspection with Acetic acidc) เป็นวิธีที่สามารถรู้ผลได้อย่างรวดเร็วเพื่อรับการรักษาได้ทันที ซึ่งนายกรัฐมนตรี กล่าวว่าเป็นนวัตกรรมที่ดีและให้ผู้หญิงอายุ 30 ปีขึ้นไป เข้ารับการตรวจสุขภาพ เพราะหากตรวจพบจะได้ทำการรักษาได้

จากนั้น พลเอก ธันวาคม ทิพยจันทร์ ประธานสมาคมพันธมิตรมวยไทยโลก นำนักกีฬา ศิลปิน อาทิ สมบัติ เมทะนี ,รอง เค้ามูลคดี , กรุง ศรีวิไล ,บิณฑ์ บรรลือฤทธิ์, ดาวใจ ไพจิตร ,วินัย พันธุ์รักษ์ เข้าพบนายกรัฐมนตรี เพื่อนำเสนอผลการดำเนินงานกิจกรรมเพื่อสังคม ในด้านการส่งเสริมสุขภาพให้คนทุกช่วงวัยในสังคม โดยนายกรัฐมนตรี ยินดีที่ทุกคนได้รวมตัวกันทำกิจกรรมเพื่อสังคม  นายกรัฐมนตรีได้อธิบายและแจกเอกสารร่างกรอบยุทธศาสตร์ชาติระยะ 20 ปี รวมถึงแผนปฏิรูปประเทศ ให้กับทางสมาคมและศิลปินที่เข้าพบ โดยขอให้ทุกคนได้ช่วยทำความเข้าใจเกี่ยวกับยุทธศาสตร์ชาติและการปฏิบัติประเทศ
 
นายกรัฐมนตรี ยืนยัน ว่าทุกประเทศเข้าใจและมั่นใจกับแนวทางยุทธศาสตร์ชาติของประเทศไทย แต่ในขณะที่บางกลุ่มในประเทศ พยายามให้ข้อมูลที่ไม่ถูกต้อง จึงขอให้ทุกคนช่วยกันทำความเข้าใจว่ายุทธศาสตร์ชาติมีความจำเป็นสำหรับการพัฒนาประเทศ